বিজেপির আয়ু আর ২-৩ বছর, জানালেন মুখ্যমন্ত্রী

কলকাতা: নজরে ২০২৬ সালের বিধানসভা নির্বাচন (West Bengal Assembly Election)। তার আগে নেতাজি ইন্ডোরের সভা (Netaji Indore Stadium) থেকে ছত্রে ছত্রে বিজেপিকে (BJP) বিঁধলেন মুখ্যমন্ত্রী মমতা বন্দ্যোপাধ্যায় (Mamata Banerjee)। বাংলাকে বদনাম করতে বারবার কেন্দ্রীয় এজেন্সি পাঠাচ্ছে বিজেপি। মুখ্যমন্ত্রীর কথায়, ‘নির্বাচন যত এগিয়ে আসবে, এজেন্সির তৎপরতা বাড়বে। সব মিডিয়াকে কন্ট্রোল করে। সবাইকে ইডি, সিবিআই, ইনকাম ট্যাক্স দেখিয়ে ভয় দেখানো হয়।’ নির্বাচনের আগে তৃণমূলকে টার্গেট করা হয় এজেন্সি দিয়ে, অভিযোগ মুখ্যমন্ত্রীর। তিনি আরও বলেন, ‘ইলেকশন এলেই মনে পড়ে তৃণমূলের চার্জশিট দিতে হবে। তৃণমূলের কাকে কাকে চোর বলা হবে। কাকে কাকে জেলে ঢোকানো হবে।’

এদিন বিধানসভা ভোট নিয়ে মুখ্যমন্ত্রী বলেন, ‘আগামী বিধানসভা ভোটে ২১৫টি আসন পেতেই হবে। অভিষেক ঠিক বলেছে। আরও বেশি আসন পাওয়ার চেষ্টা করতে হবে। কম কোনও মতেই নয়। বিজেপি, কংগ্রেস, সিপিএম-এর জামানত জব্দ হওয়ার পালা এবার।’

আরও পড়ুন: বাংলার ভোটার তালিকায় পাঞ্জাব-গুজরাটের লোক, এজেন্সি পাঠিয়েছে বিজেপি: মমতা

তিনি আরও বলেন, ‘২০২৭ থেকে ২৯ সালের মধ্যে বিজেপির ক্ষমতা শেষ। ওরা আর দু’তিন বছর যা করার করবে। তার বেশি আয়ু ওদের নেই। ওরা বাংলাকে টার্গেট করেছে, কারণ বাংলা লড়তে পারে, বাংলা সর্বধর্ম সমন্বয়ে বিশ্বাস করে।’

উল্লেখ্য, এদিন সভা থেকে বক্তব্য পেশের সময় বিজেপির বিরুদ্ধে একের পর এক তোপ দাগেন তৃণমূলের সর্বভারতীয় সভাপতি অভিষেক বন্দ্যোপাধ্যায়। তাঁর দাবি, বিজেপি এখনও গরির মানুষের টাকা বন্ধ রেখেছে। অভিষেক বলেন, ‘বিজেপি ১৮ থেকে ১২-তে নেমে গেলেও শিক্ষা হয়নি।’ তবে কি ছাব্বিশের ভোটে নিজেদের রেকর্ড ভাঙাই লক্ষ্য? অভিষেক স্পষ্ট বলে দেন, গত বিধানসভা নির্বাচনের থেকেও বেশি আসন জয় ২০২৬-এর লক্ষ্য। তৃণমূলের টার্গেট ২১৫টির বেশি।